### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget?

Århus Kommune støtter seks lokale beboerhuse. Hvert af beboerhusene har deres særlige kendetegn og skaber stor værdi i netop deres lokalområde. Tidligere har der været knyttet en kommunalt betalt husmedarbejder i nogle af beboerhusene, men disse er blevet sparet væk. Det betyder, at de frivillige i lokalområdet ene og alene har et ansvar for at drive huset og for at tage sig af alle økonomiske og praktiske opgaver. Alt dette skal ske i fritiden ved siden af jobs og øvrige fritidsaktiviteter.

Det betyder, at man lokalt er meget afhængig af frivillige, som vil lægge rigtig mange timer i de enkelte beboerhuse, og det kan være svært at understøtte i længden.

Der er derfor brug for, at der igen bliver tilknyttet en husmedarbejder i de kommunalt støttede beboerhuse. Det skal være en, som kan stå for en del af det praktiske. Eksempelvis låse op og sætte kaffen til de første besøgende. En der har styr på, hvad der sker i huset. En, som kan stå for de daglige opgaver med vedligehold, kontakten til kommunen og booking af lokaler, som er indtægtsgrundlaget for driften flere steder. Ansættelsen kan oplagt være en seniorjobber eller en på kanten af arbejdsmarkedet i samarbejde med Sociale forhold og Beskæftigelse.

Beboernes Hus i øgaderne er et eksempel på et kommunalt støttet beboerhus, som ville drage stor nytte af ansættelsen af en husmedarbejder. Stedet er et velfungerende og veludstyret lokalt kulturhus. Beboerhuset bliver brugt meget til bl.a. idræt, musikudøvelse, møder, dartklub mm. Stedets brug er dog begrænset af, at Beboerforeningen kommer forbi med en nøgle. Med en husmedarbejder vil stedet kunne udnyttes langt mere til gavn for sammenhængskraften i lokalområdet.

Ansættelsen vil skulle ske efter tæt dialog med det enkelte beboerhus og stedets frivilliges ønsker og behov, ligesom der oplagt bør udarbejdes konkrete samarbejdsaftaler med beboerhusene, så frivillige såvel som kommune får det gjort klart, hvordan man kan samarbejde til gavn for alle.

Dansk Folkeparti foreslår derfor,

1) At der afsættes midler til husmedarbejdere i kommunens kommunalt støttede

beboerhuse